Лъапэ махуэ ичыну
КIуэкIуэ Валерэ и цIэр зезыхьэ Къэбэрдей-Балъкъэр къэрал аграрнэ университетыр (КъБКъАУ) ди республикэм щылажьэ еджапIэ нэхъыщхьэ нэхъ лъэрызехьэхэм ящыщщ. Мэкъумэшым пыщIа IэщIагъэхэм хуе-джэ щIалэгъуалэм ират щIэныгъэм и фIагъыр къэIэтыным, абыхэм я егъэджакIуэхэм я зэфIэкIым нэхъри хэгъэхъуэным епха лэжьыгъэ купщIафIэ куэд щокIуэкI мы зэманым IуэхущIапIэм. А псоми гупсэхуу щыгъуазэ зыщыхуэпщIыфынущ КъБКъАУ-м къыдигъэкI «Университетский вестник» журналым. Абы и езанэ номерыр иджыблагъэ дунейм къытехьащ.
ФокIадэм къыдэкIа «Университетский вестник»-р къызэIуех КъБР-м и Къэралыгъуэм, Налшык къалэм, ЩIэныгъэм я махуэхэр КъБКъАУ-м зэрыщагъэлъэпIар къызыхэщыж тхыгъэ хьэлэмэтым. АдэкIэ журналым тетщ университетым и ректор, профессор Щыхьмырзэ Мухьэмэд Музэчыр и къуэм дащIа интервью купщIафIэ. ЕджапIэм и унафэщIыр зэпкърыхауэ топсэ-лъыхь зи пашэ IэнатIэм и нобэрей гъащIэм, къыпэщылъ къалэнхэмрэ иIэ мурадхэмрэ. Апхуэдэу журналым и япэ къыдэкIыгъуэм ихуащ еджа-пIэм зэрыщIэтIысхьэ къэпщытэныгъэхэр абы зэрыще- кIуэкIам, къызэрагъэпэща щIэныгъэ-практикэ зэхуэс хьэлэмэтым, КъБКъАУ-р зэрыгушхуэ и студент нэхъыфIхэр зэрагъэпажэ дамыгъэ хэха къызэращтам теухуа тхыгъэхэр, абы щекIуэкI гъащIэр къэзыгъэлъагъуэ статьяхэр, хъыбарыщIэхэр.
УФ-м и ВАК-м къигъэув хабзэхэм тету ягъэхьэзыр «Университетский вестник»-м и напэкIуэцIхэм дяпэкIэ къытехуэнущ мэкъумэш щIэныгъэм епха статьяхэр, щIэныгъэхэм я докторхэм, кандидатхэм, аспирантхэм ирагъэкIуэкI къэхутэныгъэхэм къарикIуахэр, къэралым и мэкъумэш еджапIэ нэхъыщхьэхэм щызэфIах лэжьыгъэ хьэлэмэтхэри хэту.
КъБКъАУ-м и «Университетский вестник» журналым щIэныгъэ дунейм лъапэ махуэ хичэну, абы и редакцэм зыхуигъэувыжа къалэнхэр къехъулIэну ди гуапэщ.
ЖЫЛАСЭ Маритэ.
